text: Nyt vikingeskib på vej
  21 april 2011 kl. 16.43
  KALVØ. I dag gik det store arbejde med at bygge en afløser for det forliste vikingeskib Imme Gram i gang ved Kalvø.
  Det er medlemmerne af Tønder Skibslag, der har sat sig for at bygge et nyt vikingeskib fra bunden af. 
  Så selv om Skærtorsdag bød på varme temperaturer, måtte vikinge-entusiasterne alligevel i gang med svedekassen, hvor træet dampes, så det kan bøjes, og sættes på det kommende skib.
  
  Åben bedding
  Publikum var i dag inviteret til at kigge med, da Tønder Skibslag holdt Åben Bedding på Kalvø. 
  Men skulle man have forpasset chancen, så kommer der nok en senere mulighed for at følge arbejdet med at bygge et splinternyt vikingeskib: det skal nemlig efter planen først søsættes i sommeren 2012.
  Imme Gram forliste i sommeren 2009.
  